text: Nye ledige får hurtigt job i Haderslev Kommune
  08 december 2015 kl. 12.44
  I Haderslev går det stærkt med at få nye ledige i job igen. Over 40 procent af de nye ledige har et nyt job indenfor tre måneder.
  Det går stærkt på arbejdsmarkedet i Haderslev og på Jobcenter Haderslev går det mindst ligeså stærkt.
  En undersøgelse foretaget af Ugebrevet Agenda viser således, at 42,9 procent af nye ledige dagpengemodtagere har et nyt job på under tre måneder. Kun to andre jobcentre i landet er bedre end Jobcenter Haderslev, nemlig  Herning og Skive.
  -Både for den enkelte borger, der står uden arbejde, og for virksomhederne, der står og leder efter nye folk, er det afgørende, at der hurtigt formidles et nyt job, siger Karl Erik Olesen,  Rad. V. ,formand for Beskæftigelses- og Integrationsudvalget.
  Beskæftigelses- og Integrationsudvalget har prioriteret at bruge flere ressourcer på at øge antallet af samtaler med dagpengemodtagere - netop for at afkorte ledighedsperioden.
  Undersøgelsen er lavet i 2. kvartal 2014 til 1. kvartal 2015.
  
  